Ujsani rawé kachi bajchabé taꞌchó sébachi alué piesta,
Esusi uchéchigo simile alé Betania napu bejtégame nile alué Lasro,
alué napu Esusi ku ajánalige napuꞌlige mukúlige alué Lasro.
ꞌLige goꞌame newale alé Lasro bejtélachi napurigá Esusi goꞌmela,
ꞌlige uchéchigo jaré bayele.
Alué Marta nejkúrale goꞌame ꞌyaa ralámuli.
ꞌLige María baꞌwí aꞌpale nasípasi litro neraga ꞌwe semá júkame baꞌwí.
Alué baꞌwí ꞌwe najteme nile.
ꞌLige Esusi ronólachi roꞌele,
ꞌlige boꞌné gupálate wakele.
Bochígimi pachá galírale ꞌwe semá juka ilíbale.
ꞌLige napuꞌlige alué goꞌame goꞌyá mochígichi ralámuli,
alé asale alué Jurasi Iskariote anilime,
Simoni inolá.
Alué rioka bilé nile alué makué oká rió napu Esusi oyérame nile.
ꞌLige alué Jurasi ꞌsímili nile alué Esusi nejía napurigá cha olawa alué Esusi saílate.
Anile:
―¿Chonigá tabilé ralinérupeché ye baꞌwí ꞌwe semá júkame napurigá alué enomí tabilé nígame ralámuli kógiwa?
Asíriga najteme júkuru alué baꞌwí semá júkame,
napu ekí meme ju bilé rió bilé bamí nóchiga.
Jurásika pecha ꞌla ralámuli tabilé nígame naꞌtemaka aníleko,
alueka pe lanílekuru napugiti pe chigórigame níligame ꞌsika aniá,
pe boꞌné chaꞌpináliga anile alué enomí.
Alueka nile enomí ajchala repume napu ajchame nile alué makué oká rió Esusi oyérame,
ꞌlige chigome nile alué Jurasi alué enomí.
ꞌLiko Esúsika anele:
―Aꞌréwagó.
Ye mukika ꞌma bajchabé niraga roꞌéguru neꞌchí alué baꞌwí ꞌwe semá júkame napu roꞌémili ju neꞌchí napuꞌlige ne mukú.
Alué ralámuli tabilé nígame senibí ꞌemi ꞌyuga mochímala,
nobi neka tabiléchigo nabí ꞌyuga asiméligó ꞌemi.
Weꞌká jurío akele Esusi alemi ajtigáráo,
ꞌlige simíbale eꞌnemia.
ꞌLige abiena eꞌnema olale alué napu Lasro anilime nile,
alué napu ku ajánilige Esusi.
Alué eꞌwélala balé ꞌwe aꞌlá raꞌíchale aꞌbopi,
abiena meꞌliméoríle Lasro.
Weꞌká alué jurío asíriga ꞌla nirale etesa Esusi ꞌyochi alué Lasro,
ꞌlige alué juríoka ꞌmáchigo ꞌla oyera mochíligame alué Esusi.
Alekeri alué eꞌwélala balé ꞌma meꞌlinálile alué Lasro ꞌlige Esúsitiri.